Pielikums Nr.2

Publicējamai informācijai par nomas objektu

**Ādažu**

**NOMAS TIESĪBU IZSOLES NOTEIKUMI**

1. Šie noteikumi nosaka kārtību, kādā tiks rīkota pirmreizējā mutiskā atklātā nomas tiesību izsole Ādažu novada domei piederošās mantas – zobārstniecības kabineta, ar kopējo platību 23,5 kvadrātmetri, kas sastāv no telpas, kas būves kadastrālās uzmērīšanas lietā apzīmēta ar Nr.51 (3.stāvā) un, kas atrodas Ādažu vidusskolas ēkā Gaujas ielā 30, Ādažos, Ādažu novadā (turpmāk tekstā OBJEKTS) nomnieka noteikšanai saskaņā ar LR likumu “Par pašvaldībām” un Ministru kabineta 2010.gada 8.jūnija noteikumiem Nr.515 „Noteikumi par valsts un pašvaldību mantas iznomāšanas kārtību, nomas maksas noteikšanas metodiku un nomas līguma tipveida nosacījumiem”.
2. Informācija par OBJEKTU, nomas tiesību izsoles noteikumi un nomas līguma projekts tiek publicēts Ādažu novada domes mājas lapā [www.adazi.lv](http://www.adazi.lv).
3. Izsoles dalībniekiem ir tiesības apskatīt izsoles OBJEKTU tā atrašanās vietā – Gaujas ielā 30, Ādažos, iepriekš saskaņojot Ādažu vidusskolas direktores vietnieku saimnieciskajā darbā Gundaru Suboču pa tālruni 67709335.
4. OBJEKTA nomas tiesību izsoli veic Ādažu novada pašvaldības mantas iznomāšanas komisija (turpmāk tekstā – Komisija).
5. Komisijas locekļi nedrīkst būt nomas tiesību pretendenti, kā arī tieši vai netieši ieinteresēti attiecīgā procesa iznākumā.
6. Ziņas par izsolē iznomājamo OBJEKTU:
   1. OBJEKTS – Objekta lietošanas mērķis - komercdarbība – zobārstniecības pakalpojumu sniegšana. Nomas objekta atrašanās vieta un izvietojums atspoguļoti nomas tiesību izsoles noteikumiem pievienotajā izkopējumā no ēkas kadastrālās uzmērīšanas lietas.
   2. OBJEKTS ir Ādažu novada domes īpašums.
7. Izsoles veids – pirmreizēja atklāta mutiska nomas tiesību izsole ar augšupejošu soli.
8. Iznomājamā OBJEKTA nosacītās nomas maksas apmērs **EUR 31,58 (trīsdesmit viens eiro un 58 centi), bez pievienotās vērtības nodokļa, mēnesī.**
9. Izsoles solis – **EUR 1,00 (viens euro).**
10. Nomas tiesību izsole notiks **2015.gada 29.decembrī plkst. 10.00** Ādažu novada domē, Gaujas ielā 33A, Ādažos, Ādažu novadā, telpā Nr.240.
11. Par Nomas tiesību izsoles dalībnieku var kļūt maksātspējīgas juridiskas personas, kā arī fiziskas personas, kuras noteiktajā termiņā iesniegušas pieteikumu uz šo izsoli un izpildījušas visus izsoles priekšnoteikumus.
12. Lai reģistrētos par izsoles dalībnieku, jāiesniedz pieteikums, kurā jānorāda:
    1. fiziskai personai – vārds, uzvārds, personas kods, deklarētās dzīvesvietas adrese;
    2. juridiskai personai, arī personālsabiedrībai – nosaukumu (firma), reģistrācijas numurs, juridiskā adrese;
    3. nomas tiesību pretendenta pārstāvja vārds, uzvārds, personas kods (ja ir);
    4. elektroniskā pasta adrese (ja ir);
    5. nomas objektu;
    6. nomas laikā plānotās darbības nomas objektā;
    7. Dokumentu, kas apliecina izsoles dalībnieka tiesības nodarboties ar zobārstniecības pakalpojumu sniegšanu, kopija.
13. Pieteikums par piedalīšanos izsolē iesniedzams Ādažu novada domē, Gaujas ielā 33A, Ādažos, Ādažu novadā, klientu apkalpošanas centrā, sākot no sludinājuma publicēšanas dienas Ādažu novada domes mājas lapā [www.adazi.lv](http://www.adazi.lv) līdz **2015.gada 28.decembrim plkst.16.00**
14. Komisija pirms izsoles sākšanas sastāda izsoles dalībnieku sarakstu, kurā tiek fiksēts katra dalībnieka vārds, uzvārds vai nosaukums (firma), pieteikumu iesniegšanas secībā.
15. Ja kāds no pretendentiem pieteikumā nav iekļāvis 12.punktā norādīto informāciju, komisija pieņem lēmumu par nomas tiesību pretendenta izslēgšanu no dalības mutiskā izsolē un pieteikumu neizskata.
16. Pirms nomas tiesību izsoles sākšanas izsoles dalībnieki parakstās izsoles dalībnieku sarakstā par to, ka ir iepazinušies ar izsoles kārtību.
17. Izsole tiek protokolēta.
18. Izsole sākas ar izsoles komisijas priekšsēdētāja nosaukto nosacītās nomas maksas apmēru.
19. Ja divi vai vairāki izsoles dalībnieki izsaka gatavību nomāt izsoles priekšmetu par nosacīto nomas maksu, izsoles nomas maksa palielinās par vienu izsoles soli.
20. Ja kāds izsoles dalībnieks atsakās no turpmākās solīšanas, viņa pēdējā solītā nomas maksa tiek apstiprināta ar izsoles dalībnieka parakstu izsoles dalībnieku sarakstā.
21. Nomas tiesību izsole ar augšupejošu soli turpinās līdz kāds no tās dalībniekiem nosola visaugstāko nomas maksu, izsole tiek izsludināta par pabeigtu, kā arī Komisijas priekšsēdētājs nosauc visaugstāko nosolīto nomas maksu un nomas tiesību pretendentu, kas to nosolījis un ieguvis tiesības slēgt nomas līgumu. Komisija divu darbadienu laikā izsoles rezultātus publicē Ādažu novada domes mājas lapā [www.adazi.lv](http://www.adazi.lv).
22. Ja nepieciešams papildu laiks, lai izvērtētu pieteikumu atbilstību publicētajiem iznomāšanas nosacījumiem, komisijas priekšsēdētājs mutiskās izsoles beigās paziņo laiku un vietu, kad tiks paziņoti mutiskās izsoles rezultāti. Mutiskās izsoles rezultātu paziņošana tiek protokolēta.
23. Nomas līgums tiek slēgts ar to nomas tiesību pretendentu, kurš nosolījis visaugstāko nomas maksu.
24. Ja izsoles dalībnieku sarakstā tiek reģistrēts viens izsoles dalībnieks, izsole atzīstama par notikušu. Iznomātājs ar nomas tiesību pretendentu slēdz nomas līgumu par nomas maksu, kas nav zemāka par izsoles sākumcenu.
25. Ja mutiskai izsolei piesakās vairāki nomas tiesību pretendenti un neviens nomas tiesību pretendents nepārsola izsoles sākumcenu, izsoli atzīst par nenotikušu un rīko otro izsoli ar augšupejošu soli.
26. Atkārtotas izsoles gadījumā Ādažu novada dome ar atsevišķu lēmumu nosaka atkārtotās izsoles priekšmeta sākumcenu, to atstājot negrozītu vai samazinot.
27. Nomas tiesību pretendents, kurš nosolījis visaugstāko nomas maksu, septiņu darbdienu laikā pēc mutiskās izsoles rezultātu paziņošanas paraksta nomas līgumu vai rakstiski paziņo par atteikumu slēgt nomas līgumu. Ja iepriekš minētajā termiņā nomas tiesību pretendents līgumu neparaksta un neiesniedz attiecīgu atteikumu, ir uzskatāms, ka nomas tiesību pretendents no nomas līguma slēgšanas ir atteicies.
28. Ja nomas tiesību pretendents, kurš nosolījis augstāko nomas maksu, atsakās slēgt nomas līgumu, iznomātājs secīgi piedāvā nomas līgumu slēgt tam nomas tiesību pretendentam, kurš nosolīja nākamo augstāko nomas maksu, un Komisija divu darbdienu laikā pēc minētā piedāvājuma nosūtīšanas publicē informāciju Ādažu novada domes mājas lapā [www.adazi.lv](http://www.adazi.lv).
29. Nomas tiesību pretendents, kurš nosolījis nākamo augstāko nomas maksu, atbildi par piedāvājumu slēgt nomas līgumu sniedz divu nedēļu laikā pēc tā saņemšanas dienas. Ja nomas tiesību pretendents piekrīt parakstīt nomas līgumu par paša nosolīto augstāko nomas maksu, septiņu darbdienu laikā pēc minētā paziņojuma nosūtīšanas viņš paraksta nomas līgumu. Komisija ne vēlāk kā divu darbdienu laikā pēc nomas līguma parakstīšanas publicē minēto informāciju Ādažu novada domes mājas lapā [www.adazi.lv](http://www.adazi.lv).

Ādažu novada pašvaldības mantas iznomāšanas

komisijas priekšsēdētājs E.Šēpers